Galeria Sri Perdana

Galeria Sri Perdana mula dibuka kepada masyarakat umum buat pertama kalinya pada 21 Disember 2003. Bekas kediaman rasmi Perdana Menteri Malaysia keempat, Mahathir Mohamad kini terletak di bawah pengurusan Jabatan Arkib Negara berikutan keputusan kerajaan untuk mewujudkan Galeria tersebut sempena memperingati danmengenang jasa dan sumbangan Mahathir sepanjang 22 tahun sebagai Perdana Menteri. Perasmian Galeria Sri Perdana telah dilaksanakan oleh Perdana Menteri Abdullah Ahmad Badawi pada 20 Disember 2003, sehari sebelum Galeria itu dibuka kepada orang ramai. Galeria Sri Perdana merupakan kediaman Mahathir dari 23 Ogos 1983 hingga 18 Oktober 1999.

Menelusuri sejarahnya, bangunan ini asalnya dikenali sebagai Sri Timah, kediaman milik Malaysia Mining Corporation sebelum diambil alih oleh kerajaan dan dijadikan kediaman rasmi Mahathir sekeluarga dari tahun 1983 hingga 1999. Pada Julai 1993, pemimpin pergerakan Palestin, Yasser Arafat, turut disambut secara rasmi di ruang itu. Galeria ini telah diserahkan kepada Arkib Negara Malaysia pada 3 Ogos 2000 dan dibuka kepada umum pada tahun 2003.

Namun, akibat pandemik COVID-19, Galeria ini ditutup pada tahun 2020–2021 dan kemudiannya ditutup sementara mulai 1 Januari 2023 bagi memberi laluan kepada Projek Menaiktaraf dan Memulihara Peragaan Bangunan. Projek ini diluluskan di bawah Rancangan Malaysia Kesebelas (RMK11).

Galeria yang merangkumi tiga tingkat galeri pameran dan satu blok pejabat pentadbiran, kini memaparkan lebih 3,500 memorabilia termasuk koleksi perabot, kenderaan, dokumen dan pakaian milik Mahathir. Para pelawat berpeluang menjelajahi ruang-ruang seperti Bilik Tidur, Ruang Makan Keluarga dan Bilik Mesyuarat yang pernah digunakan oleh beliau dan keluarga.

Sebagai pusat pelancongan pendidikan, Galeria Sri Perdana akan menjadi platform bagi pelaksanaan program seperti lawatan berpandu, pameran tematik, forum sejarah, bicara tokoh dan aktiviti kesenian. Galeria Sri Perdana dibuka kepada orang ramai setiap hari Selasa hingga Ahad, dari pukul 9.00 pagi hingga 5.00 petang dan ditutup pada hari Isnin, kecuali musim cuti persekolahan.

Pada 11 Julai 2025, Galeria Sri Perdana dibuka semula kepada orang ramai selepas menjalani proses naik taraf sejak 2023, sekali gus mengembalikan peranannya sebagai destinasi warisan yang mengetengahkan sejarah kepimpinan negara. Ketua Pengarah Arkib Negara Jaafar Sidek Abdul Rahman berkata projek menaik taraf dan memulihara peragaan bangunan galeria itu menelan belanja RM12.76 juta, yang diluluskan melalui RMK11.

Galeri

Rujukan

Kategori:Mahathir Mohamad